Η ΠΑΕ ΑΕΚ ανακοινώνει την απόκτηση του Σέρχιο Αραούχο από την ισπανική Λας Πάλμας, με τη μορφή δανεισμού και εξασφάλιση οψιόν για την αγορά του το προσεχές καλοκαίρι. Ο ποδοσφαιριστής υπέγραψε συμβόλαιο για έξι μήνες, συν τρία χρόνια.



Ο Σέρχιο Εζεκιέλ Μιγκέλ Ντέλα Βέρας Αραούχο γεννήθηκε στις 28 Ιανουαρίου του 1992 στην πόλη Νεουκέν της Αργεντινής. Εντάχθηκε από πολύ μικρή ηλικία στα τμήματα υποδομής της Μπόκα Τζούνιορς και έκανε το ντεμπούτο του στην πρώτη ομάδα τη σεζόν 2009-10, στα 18 του χρόνια. Αγωνίστηκε συνολικά σε 22 αγώνες (1 γκολ) και πανηγύρισε το πρωτάθλημα Απερτούρα 2011.



Το 2012 δόθηκε δανεικός στην Μπαρτσελόνα Β, με την οποία αγωνίστηκε σε 34 αγώνες και πέτυχε 7 γκολ τη σεζόν 2012-13. Ακολούθησαν οι δανεισμοί του στην Τίγκρε της Αργεντινής τη σεζόν 2013-14 (12 αγώνες – 2 γκολ) και στην Λας Πάλμας τη σεζόν 2014-15, με την οποία σκόραρε 25 φορές σε 43 αγώνες της Σεγούντα Ντιβισιόν!



Η ισπανική ομάδα επέστρεψε το 2015 στην Πριμέρα Ντιβισιόν με τη βοήθεια του «Ελ Τσίνο», ο οποίος αγωνίστηκε σε 43 αγώνες και πέτυχε 7 γκολ με τον σύλλογο των Καναρίων Νήσων στη μεγάλη κατηγορία του ισπανικού ποδοσφαίρου σε μιάμιση σεζόν (Αύγουστος 2015-Δεκέμβριος 2016).



Στο δεύτερο μισό της σεζόν 2016-17, στο διάστημα που αγωνίστηκε με την ΑΕΚ ως δανεικός, ο Αραούχο πήρε μέρος σε 21 αγώνες σε Πρωτάθλημα και Κύπελλο, πετυχαίνοντας 9 γκολ και μοιράζοντας 6 ασίστ. Το δικό του νικητήριο γκολ, στον αγώνα με τον Πανιώνιο στη Νέα Σμύρνη, έφερε την ΑΕΚ στην πρώτη θέση των playoffs, κάνοντας το πρώτο καθοριστικό βήμα για την επιστροφή της ομάδας μας στις ευρωπαϊκές διοργανώσεις.



Ακολούθησε η ανανέωση του δανεισμού του στην ΑΕΚ την τελευταία μέρα του Αυγούστου του 2017 και ο Αργεντινός σκόραρε 11 φορές σε 23 ματς, βάζοντας έντονα και τη δική του σφραγίδα στην κατάκτηση του τίτλου από την ΑΕΚ. Στο Κύπελλο είχε 2 γκολ σε 8 αγώνες και στο Europa League ένα τέρμα σε 8 ματς.



Ο Σέρχιο Αραούχο έχει αγωνιστεί στις Εθνικές Ομάδες της Αργεντινής U17, U20, U22 και U23. Με την U20 έφτασε στον τελικό των Παναμερικανικών Αγώνων του 2011, αλλά η ομάδα του ηττήθηκε από το Μεξικό. Με τις Εθνικές έχει 8 γκολ σε 16 αγώνες.



Σέρχιο, καλώς ήλθες πίσω στο σπίτι σου για την τρίτη και πιο επιτυχημένη θητεία σου με την κιτρινόμαυρη φανέλα!